ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2480/98

υποβολή: John Iversen (PSE) προς την Επιτροπή

(30 Ιουλίου 1998)

Θέμα: Ενίσχυση της ΕΕ στο γάλα που προορίζεται για τα σχολεία

Η ΕΕ παρέχει επί σειρά ετών ενίσχυση στο γάλα που προορίζεται για τα σχολεία. Η ενίσχυση αυτή παρέχεται, δυστυχώς, σε τύπους γάλακτος με πολλά λίπη, όπως το πλήρες και το ημιβουτυρωμέο γάλα, ενώ οι τύποι γάλακτος με χαμηλότερα λιπαρά, όπως το αποβουτυρωμένο γάλα και το βουτυρόγαλα, δεν επωφελούνται από την ενίσχυση αυτή.

Δεν θεωρεί η Επιτροπή ότι θα ήταν προτιμότερο να παρέχεται ενίσχυση στους τύπους γάλακτος με τα χαμηλότερα λιπαρά στα σχολεία, έτσι ώστε τα παιδιά να έχουν ευθύς εξαρχής μια ορθή και υγιή διατροφή;

Προτίθεται η Επιτροπή να αναλάβει πρωτοβουλία, ώστε να τροποποιηθούν οι ενισχύσεις της ΕΕ, προκειμένου να συμπεριληφθούν σε αυτά και οι τύποι γάλακτος με χαμηλότερα λιπαρά, όπς το αποβουτυρωμένο γάλα και το βουτυρόγαλα;

Προτίθεται λοιπόν η Επιτροπη να αναλάβει πρωτοβουλία, ώστε να επωφελείται από το καθεστώς ενισχύσεων της ΕΕ και το οικολογικό γάλα;

Απάντηση του κ. Fischler εξ ονόματος της Επιτροπής

(12 Οκτωβρίου 1998)

Το κοινοτικό πρόγραμμα χορήγησης γάλακτος στα σχολεία προσπαθεί να εξασφαλίσει λογική ισορροπία μεταξύ των στόχων της κοινής οργάνωσης αγοράς γάλακτος για την προώθηση και την αύξηση της κατανάλωσης γαλακτοκομικών προϊόντων, εξασφαλίζοντας επίσης σημαντική πηγή διατροφής στα παιδιά. Δεδομένου ότι, πάνω από το 90 % του γάλακτος που καταναλώνεται στην Κοινότητα είναι είτε πλήρες γάλα είτε αποκορυφωμένο γάλα, τα οποία και τα δύο είναι επιλέξιμα για επιδότηση βάσει του προγράμματος, οι γευστικές προτιμήσεις των καταναλωτών και η ζήτηση ουσιαστικά καλύπτονται. Για εκείνους που επιθυμούν μείωση της λήψης λιπαρών γάλακτος, το αποκορυφωμένο γάλα θεωρείται μια λογική εναλλακτική λύση η οποία προσφέρει ένα σωστό συνδυασμό όσον αφορά τα λιπαρά, τη γεύση και το περιεχόμενο σε βιταμίνες, δεδομένου ότι οι βιταμίνες μειώνονται σημαντικά με την αφαίρεση των λιπαρών στοιχείων του γάλακτος.

Η Επιτροπή θεωρεί ότι η παρούσα κλίμακα των επιλέξιμων γαλακτοκομικών προϊόντων σε συνδυασμό με την περιορισμένη ποσότητα επιλέξιμου γάλακτος για παροχή επιδότησης (250 ml για κάθε παιδί την ημέρα) συμβιβάζονται με την ορθή διατροφή η οποία δεν περιλαμβάνει υπερκατανάλωση κορεσμένων λιπών.

Βάσει των υπαρχόντων κανόνων για το πρόγραμμα παροχής γάλακτος στα σχολεία το οικολογικό γάλα είναι επιλέξιμο για παροχή ενίσχυσης.
ΓΡΑΠΤΗ ΕΡΩΤΗΣΗ E-4077/98

υποβολή: Caroline Jackson (PPE) προς την Επιτροπή

(14 Ιανουαρίου 1999)

Θέμα: Αρτιότερη νομοθέτηση: συμμετοχική ευθύνη

Στις 2 Δεκεμβρίου η Επιτροπή ανακοίνωσε ότι "σχεδιάζει να αποσύρει 90 περίπου προτάσεις οι οποίες δεν έχουν πλέον ουσιαστικό περιεχόμενο, για διάφορους λόγους, συμπεριλαμβανομένης και της επικουρικότητας".

Δύναται η Επιτροπή να παράσχει στον υποβάλλοντα την ερώτηση, κατάλογο των προτάσεων που σχεδιάζει να αποσύρει; μπορεί να αναφέρει πότε θα επισημοποιηθεί ο κατάλογος αυτός και, όταν αυτό συμβεί, θα αναλάβει τη δημοσίευση του καταλόγου στην Επίσημη Εφημερίδα;

Απάντηση του κ. Santer εξ ονόματος της Επιτροπής

(10 Φεβρουαρίου 1999)

Ο κατάλογος στον οποίο αναφέρεται το αξιότιμο μέλος του Κοινοβουλίου διαβιβάστηκε στο Κοινοβούλιο και το Συμβούλιο στις 17 Δεκεμβρίου 1998(1).

Η δημοσίευση της απόφασης στην Επίσημη Εφημερίδα θα πραγματοποιηθεί σύντομα.

(1) Εγγ. SEC(98)2143.
ΓΡΑΠΤΗ ΕΡΩΤΗΣΗ E-3264/98

υποβολή: Alexandros Alavanos (GUE/NGL) προς την Επιτροπή

(30 Οκτωβρίου 1998)

Θέμα: Πιστοποίηση ποιότητας προϊόντων που αφορούν την σφραγίδα CE

Δεδομένου ότι έχουν εκφραστεί μέσω του τύπου αμφιβολίες για την αξιοπιστία του σήματος CE (Conformitee Europeene) για τα παιγνίδια, ερωτάται η Επιτροπή:

α) διενεργείται στην πράξη ικανοποιητικός αριθμός ελέγχων ποιότητας κυκλοφορούντων παιγνιδιών με την ένδειξη CE, προκειμένου να ανταποκρίνονται στις διατάξεις της οδηγίας 88/378(1);

β) σε τί ποσοστό επί των κυκλοφορούντων παιγνιδιών με ένδειξη CE παρατηρούνται αποκλίσεις από τις προκαθορισμένες προδιαγραφές στην Ελλάδα και στα άλλα κράτη μέλη;

γ) επιβάλλονται και ποιές ποινές στις απαιτούμενες αποκλίσεις;

δ) τί άλλα στοιχεία μπορεί να μας παράσχει η Επιτροπή που θα πείθουν ότι οι έλεγχοι από τα κράτη μέλη είναι επαρκείς;

(1) ΕΕ L 187 της 16.7.1988, σελ. 1.
ΓΡΑΠΤΗ ΕΡΩΤΗΣΗ E-3944/98

υποβολή: Anita Pollack (PSE) προς την Επιτροπή

(4 Ιανουαρίου 1999)

Θέμα: Τοπικά σχέδια της Ατζέντας 21

Τι ενέργειες κάνει η Επιτροπή για να υποστηρίξει την ανταλλαγή πληροφοριών και εμπειριών σχετικά με τα τοπικά σχέδια της Ατζέντας 21;

Απάντηση της κας Bjerregaard εξ ονόματος της Επιτροπής

(1 Μαρτίου 1999)

Η Επιτροπή υποστήριξε ενεργά την ανταλλαγή πληροφοριών και εμπειριών για τα τοπικά σχέδια της Ατζέντα 21 επί αρκετά έτη. Οι δραστηριότητες ήταν διαφόρων ειδών, από την πολιτική ανάπτυξη έως δραστηριότητες όπως μελέτες, έργα, διασκέψεις και δημοσιεύσεις.

Η ανακοίνωση(1)"Αειφόρος αστική ανάπτυξη στην Ευρωπαϊκή Ένωση: ένα πλαίσιο δράσης" επιβεβαιώνει τη δέσμευση της Επιτροπής στο δεδομένο πεδίο. Οι δράσεις 19, 20 και 23 είναι ιδιαίτερα χαρακτηριστικές διότι καθορίζουν τις μελλοντικές προτεραιότητες σχετικά με την ανταλλαγή εμπειριών και τις δραστηριότητες των τοπικών σχεδίων της Ατζέντα 21.

Παραδείγματα των δραστηριοτήτων της Επιτροπής στο πεδίο αυτό κατά το παρελθόν είναι η ομάδα εμπειρογνωμόνων για το αστικό περιβάλλον και το έργο αειφόρων πόλεων (η ομάδα συνέταξε την έκθεση για τις αειφόρους πόλεις και τον οδηγό ορθής πρακτικής, που αναδεικνύουν τα τοπικά σχέδια της Ατζέντα 21 και δίνουν συγκεκριμένα παραδείγματα); η Ευρωπαϊκή εκστρατεία για αειφόρους μεγαλουπόλεις και πόλεις που διοργανώθηκε για να ενθαρρυνθούν και να υποστηριχθούν οι τοπικές αρχές στην προσπάθειά τους για τη βιωσιμότητα των πόλεων με την προώθηση της αναπτυξιακής βιωσιμότητας σε τοπικό επίπεδο μέσω των τοπικών σχεδίων της Ατζέντα 21; οι ευρωπαϊκές και περιφερειακές διασκέψεις (στο Aalborg το 1994, στη Λισαβώνα το 1996, στο Turku και τη Σόφια το 1998, στη Σεβίλλη και τη Χάγη το 1999); τέλος, μια βάση δεδομένων για την ορθή πρακτική στην αστική διαχείριση και την αειφορία, στοχοθετημένη στη διάδοση της ορθής πρακτικής σχετικά με το πώς μπορεί να γίνει η διαχείριση με πιο βιώσιμο τρόπο.

(1) COM(98)605.
ΓΡΑΠΤΗ ΕΡΩΤΗΣΗ E-4029/98

υποβολή: Honório Novo (GUE/NGL) προς την Επιτροπή

(8 Ιανουαρίου 1999)

Θέμα: Επιστροφές κατά την εξαγωγή παραδοσιακών τυριών

Σύμφωνα με πληροφορίες που έχω λάβει, προβλέπονται επιστροφές κατά την εξαγωγή παραδοσιακών τυριών (με ονομασίες προέλευσης), αλλά μόνον για εκείνα των οποίων η περιεκτικότητα σε λιπαρά δεν υπερβαίνει μία ορισμένη τιμή.

Το πρόβλημα με τις ρυθμίσεις αυτές είναι ότι το σύνολο σχεδόν της πορτογαλικής παραγωγής πρόβειων και γιδίσιων τυριών - μεγάλο μέρος των οποίων με προστατευόμενη ονομασία προέλευσης στην Πορτογαλία - αποκλείεται οιασδήποτε επιστροφής κατά την εξαγωγή.

Στο πλαίσιο αυτό ζητώ από την Επιτροπή να με πληροφορήσει τα εξής:

1. Έχει επίγνωση η Ευρωπαϊκή Επιτροπή του ότι η ισχύουσα νομοθεσία εμποδίζει να λαμβάνει το σύνολο σχεδόν των πορτογαλικών πρόβειων και γιδίσιων παραδοσιακών τυριών οιαδήποτε επιστροφή κατά την εξαγωγή;

2. Εάν όντως ούτως έχουν τα πράγματα, σκοπεύει η Επιτροπή να εξετάσει το ενδεχόμενο τροποποίησης της νομοθεσίας αυτής ώστε να επανορθώσει μία κατάσταση επιφέρουσα δυσμενείς διακρίσεις;

Απάντηση του κ. Fischler εξ ονόματος της Επιτροπής

(19 Φεβρουαρίου 1999)

Κατά την άποψη της Επιτροπής, το σύστημα επιστροφών κατά την εξαγωγή δεν περιλαμβάνει διατάξεις για τη διακριτική μεταχείριση ορισμένων τυριών από γάλα αιγοπροβάτων παραγόμενο στην Πορτογαλία.

Οι υπόψη τύποι τυριού υπάρχουν σε πολλά κράτη μέλη, και δεν έχουν περιέλθει στη γνώση της Επιτροπής καταγγελίες επί του θέματος εκ μέρους των κρατών.
ΓΡΑΠΤΗ ΕΡΩΤΗΣΗ E-3818/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Προγράμματα και σχέδια στον τομέα του περιβάλλοντος στην Καταλωνία

Έχοντας υπόψη την πολιτική διαφάνειας που ακολουθεί η Επιτροπή σε θέματα δαπανών της, θα ήθελε να μου αναφέρει,για την περίοδο 1994-1999,ποια από τα προγράμματα που υλοποιήθηκαν στην Καταλωνία ευεργετήθηκαν από τις ενισχύσεις που διατίθενται στο πλαίσιο του περιβάλλοντος;

Θα μπορούσε,επίσης,η Επιτροπή να διευκρινίσειτα ποσά που διατέθηκαν τελικά για κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3386/98

υποβολή: Klaus-Heiner Lehne (PPE) προς την Επιτροπή

(17 Νοεμβρίου 1998)

Θέμα: Οριστική αποχώρηση υπαλλήλων από την υπηρεσία

Με τρεις αποφάσεις της 30ής Σεπτεμβρίου 1998 (Υποθέσεις Τ-154/96, Τ-164/96, Τ-13/97), το Πρωτοδικείο των Ευρωπαϊκών Κοινοτήτων ενέκρινε τις προσφυγές 20 υπαλλήλων του Δικαστηρίου και του Ελεγκτικού Συνεδρίου οι οποίοι είχαν εκφράσει την επιθυμία να αποχωρήσουν οριστικώς από την υπηρεσία.

Με τον τρόπο αυτό, το Πρωτοδικείο υποστήριξε το επιχείρημα ότι ο κανονισμός του Συμβουλίου (ΕΚ/ΕΥΡΑΤΟΜ/ΕΚΑΧ) αριθ. 2688/95(1) σχετικά με τη θέσπιση ειδικών μέτρων όσον αφορά την οριστική έξοδο υπαλλήλων από την υπηρεσία με την ευκαιρία της προσχώρησης της Αυστρίας, της Φινλανδίας και της Σουηδίας, περιλαμβάνει διατάξεις που συνιστούν παρατυπίες.

Στις αποφάσεις του, το Πρωτοδικείο διαπιστώνει ότι το Συμβούλιο έχει επιφέρει ουσιαστικές τροποποιήσεις στο αρχικό κείμενο της Επιτροπής, επί του οποίου το Κοινοβούλιο έλαβε θέση στις 12 Οκτωβρίου 1995(2), χωρίς να κληθεί εκ νέου το Κοινοβούλιο να γνωμοδοτήσει. Το Κοινοβούλιο είχε, ωστόσο, ζητήσει ρητώς από το Συμβούλιο να κληθεί εκ νέου να γνωμοδοτήσει "στην περίπτωση που το Συμβούλιο προτίθεται να επιφέρει σημαντικές τροποποιήσεις στην πρόταση της Επιτροπής."

Τί είδους ενέργειες σκοπεύει να αναλάβει η Επιτροπή μετά από τις αποφάσεις αυτές και πότε προτίθεται να υποβάλει νέα πρόταση κανονισμού στο Συμβούλιο προκειμένου να συμβάλει στην εξάλειψη των ατελειών που επικρίνει στις αποφάσεις του το Πρωτοδικείο;

Απάντηση του κ. Liikanen εξ ονόματος της Επιτροπής

(8 Δεκεμβρίου 1998)

Στο μέτρο που το Συμβούλιο συνεχίζει να ασχολείται με την πρόταση κανονισμού που υπεβλήθη εγκαίρως απο την Επιτροπή, με την οποία προβλέπεται η θέσπιση ιδιαίτερων μέτρων για την οριστική παύση των καθηκόντων κοινοτικών υπαλλήλων στο σύνολο των οργάνων, η Επιτροπή δεν προτίθεται να αναλάβει άλλες πρωτοβουλίες στο πλαίσιο αυτής της υπόθεσης.

Η Επιτροπή πληροφορεί εξάλλου το Αξιότιμο Μέλος ότι το Συμβούλιο αποφάσισε να ασκήσει αναίρεση ενώπιον του Δικαστηρίου κατά των αποφάσεων του Πρωτοδικείου της 30ής Σεπτεμβρίου 1998 στις υποθέσεις T-154/96 και T-13/97.

(1) ΕΕ L 280 της 23.11.1995, σελ. 1.

(2) ΕΕ C 287 της 30.10.1995, σελ. 186.
ΓΡΑΠΤΗ ΕΡΩΤΗΣΗ E-3761/98

υποβολή: Honório Novo (GUE/NGL) προς την Επιτροπή

(11 Δεκεμβρίου 1998)

Θέμα: Συμφωνία αλιείας μεταξύ ΕΕ και Ισλαμικής Δημοκρατίας της Μαυριτανίας

Έως τις 31 Ιουλίου 2001 ισχύει η συμφωνία αλιείας μεταξύ ΕΕ και Μαυριτανίας.

Προκειμένου να ενημερωθώ σχετικά με τα της εφαρμογής της συμφωνίας, ερωτώ την Επιτροπή τα ακόλουθα:

1. Ποιος είναι ο αριθμός αδειών για τα διάφορα είδη αλιευτικών σκαφών, οι οποίες, βάσει της συμφωνίας, προβλέπεται ότι θα δοθούν στην Πορτογαλία;

2. Πόσες άδειες και με ποιο τρόπο έχουν ζητηθεί από πορτογαλικά σκάφη έως σήμερα;

3. Ποια είναι η ποσότητα ιχθύων (σε τόνους) που αλιεύθηκαν βάσει των αδειών οι οποίες πράγματι ζητήθηκαν;

Απάντηση της κας Bonino εξ ονόματος της Επιτροπής

(1 η Φεβρουαρίου 1999)

Η συμφωνία αλιείας που συνήφθη μεταξύ της Κοινότητας και της Μαυριτανίας άρχισε να ισχύει την 1 Ιουλίου 1996. Διέπεται από καθεστώς τριμηνιαίων αδειών. Οι δυνατότητες αλιείας που χορηγήθηκαν στην Πορτογαλία (που εκφράζονται σε κόρους ολικής χωρητικότητας (ΚΟΧ) και σκάφη) χρησιμοποιήθηκαν ως εξής:

>ΘΕΣΗ ΠΙΝΑΚΑ>

Τα σκάφη που έλαβαν άδεια ανακοίνωσαν για το δεύτερο έτος εφαρμογής της συμφωνίας (1.8.1997/31.7.1998) αλιεύματα ανερχόμενα σε 217,65 τόνους οστρακόδερμα εκτός του αστακού, 317,20 τόνους βαθυπελαγικά εκτός του μαύρου μπακαλιάρου με εργαλεία εκτός της τράτας και 4,58 τόνους για τα θυνναλιευτικά με καλάμια και τα σκάφη με παραγάδια επιφάνειας.
ΓΡΑΠΤΗ ΕΡΩΤΗΣΗ E-3932/98

υποβολή: Carlos Robles Piquer (PPE) προς την Επιτροπή

(4 Ιανουαρίου 1999)

Θέμα: Επανεξοπλισμός της Νότιας Αφρικής

Η Δημοκρατία της Νότιας Αφρικής ανήγγειλε πρόσφατα ένα ευρύ πρόγραμμα επανεξοπλισμού μέσω της αγοράς πολεμικών πλοίων, πολεμικών αεροπλάνων, τάνκς, κανονιών και άλλων ελαφρών και βαρέων όπλων από διάφορες ευρωπαϊκές βιομηχανίες, με αντιστάθμισμα τη δημιουργία θέσεων απασχόλησης στη νοτιοαφρικανική οπλική βιομηχανία, η οποία έχει αναπτυχθεί ιδιαιτέρως λόγω του αποκλεισμού κατά την περίοδο του απαρτχάιντ.

Μπορεί η Επιτροπή να μας πληροφορήσει:

1. για το συνολικό κόστος αυτής της συναλλαγής, αναφέροντας τις χώρες και τις βιομηχανίες που μετέχουν σε αυτήν, καθώς και τις επιπτώσεις τους στην απασχόληση στη Νότια Αφρική και την Ευρώπη;

2. για την ενδεχόμενη ύπαρξη κάποιας εξωτερικής απειλής κατά της Νότιας Αφρικής που θα μπορούσε να δικαιολογήσει αυτό το εγχείρημα;

3. για την πιθανή επίπτωση αυτής της δαπάνης στις διεξαγόμενες διαπραγματεύσεις για μια οικονομική συμφωνία της ΕΕ με την Νοτιοαφρικανική Ένωση, καθώς και για ενδεχόμενες συνέπειες στο νέο καθεστώς της Νότιας Αφρικής ως κράτος μέλους της Σύμβασης του Λομέ;

Απάντηση του κ. Pinheiro εξ ονόματος της Επιτροπής

(2 Μαρτίου 1999)

Η Επιτροπή δεν ρωτήθηκε, δεν ενημερώθηκε ούτε αναμείχθηκε με άλλο τρόπο στο πρόγραμμα προμήθειας οπλικών συστημάτων της Νοτίου Αφρικής. Εντούτοις έχει λάβει γνώση των δημοσιευμάτων στον Τύπο της Νοτίου Αφρικής για το θέμα.

Η Επιτροπή δεν είναι σε θέση, ούτε είναι ο ρόλος της, να αξιολογήσει την ανάγκη εκσυγχρονισμού του αμυντικού συστήματος της Νοτίου Αφρικής που αποφάσισε η κυβέρνηση της χώρας.

Η Επιτροπή δεν βλέπει καμμία άμεση σχέση ανάμεσα στην ανωτέρω απόφαση της Νοτίου Αφρικής και στις διαπραγματεύσεις μεταξύ Κοινότητας και Νοτίου Αφρικής ή στη νέα ιδιότητα της Νοτίου Αφρικής ως κράτους μέλους της Σύμβασης της Λομέ.
ΓΡΑΠΤΗ ΕΡΩΤΗΣΗ E-3921/98

υποβολή: Marie-Paule Kestelijn-Sierens (ELDR) προς την Επιτροπή

(4 Ιανουαρίου 1999)

Θέμα: Αμοιβαία αναγνώριση πιστοποιητικών διπλωμάτων ιατρικής

Έχει άραγε κράτος μέλος το δικαίωμα να μην αναγνωρίσει δίπλωμα ιατρικής - δίπλωμα που έλαβε κάτοικος κράτους μέλους της Ευρωπαϊκής Ένωσης σε άλλο κράτος μέλος και στο οποίο βεβαιώνεται σύμφωνα με την οδηγία 93/16/ΕΟΚ(1) ότι το εν λόγω πρόσωπο έχει παρακολουθήσει την απαραίτητη πρακτική εκπαίδευση (παραπομπή στο άρθρο 3 της προαναφερθείσας οδηγίας) και ότι έχει το δικαίωμα να εξασκήσει το επάγγελμά του - βάσει και μόνον του γεγονότος ότι " ο/η ενδιαφερόμενος/η έχει παρακολουθήσει ένα μέρος των σπουδών του/της σε τρίτη χώρα - δηλ. εκτός της Ευρωπαϊκής Ένωσης";

Μπορεί ένα κράτος μέλος να προβλέψει επί του θέματος επιπρόσθετους όρους προκειμένου να επιτρέψει σε υπήκοο (επί του προκειμένου, στον κάτοικο του κράτους μέλους) να εξασκήσει το επάγγελμα του ιατρού;

Αφορά η σχετική κοινοτική νομοθεσία αποκλειστικώς τους υπηκόους ή και τα πρόσωπα που κατοικούν στην Ευρωπαϊκή Ένωση;

Απάντηση του κ. Monti εξ ονόματος της Επιτροπής

(11 Φεβρουαρίου 1999)

Πράγματι, το άρθρο 1 της οδηγίας 93/16/ΕΟΚ του Συμβουλίου, της 5ης Απριλίου 1993, το οποίο αποσκοπεί στη διευκόλυνση της ελεύθερης κυκλοφορίας των ιατρών και στην αμοιβαία αναγνώριση των διπλωμάτων, πιστοποιητικών και λοιπών τίτλων τους(2), προβλέπει ρητά ότι αυτή εφαρμόζεται αποκλειστικά στους υπηκόους της Κοινότητας.

Τα κράτη μέλη δεν δεσμεύονται από την επαγελματική αναγνώριση που μπορεί να έχει χορηγηθεί από ένα από αυτά σε έναν ιατρό ο οποίος, μολονότι σπούδασε στην Κοινότητα, δεν είναι υπήκοος κράτους μέλους.

Σ αυτό το πλαίσιο, θα πρέπει να σημειωθεί ότι, ακόμη και στην περίπτωση κοινοτικού υπηκόου, η κατάρτιση θα πρέπει να είναι σύμφωνη με την προαναφερόμενη οδηγία και αν ένα μέρος της κατάρτισης πραγματοποιήθηκε εκτός Κοινότητας, το πρωτεύον μέρος της θα πρέπει να έχει πραγματοποιηθεί εντός Κοινότητας, όπως έχει ήδη διευκρινίσει η Επιτροπή στην απάντησή της στη γραπτή ερώτηση E-936/90 της κας Larive(3), στην οποία παρακαλεί τον αξιότιμο βουλευτή να ανατρέξει.

(1) ΕΕ L 165 της 7.7.1993, σελ. 1.

(2) ΕΕ L 165 της 7.7.1993.

(3) ΕΕ C 79 της 25.3.1991.
ΓΡΑΠΤΗ ΕΡΩΤΗΣΗ E-3580/98

υποβολή: Luciano Vecchi (PSE) προς την Επιτροπή

(1 Δεκεμβρίου 1998)

Θέμα: Πρωτοβουλίες για το εξωτερικό χρέος των χωρών της Κεντρικής Αμερικής που επλήγησαν από θεομηνίες

Τις τελευταίες ημέρες μερικές χώρες της Κεντρικής Αμερικής, ιδιαίτερα η Ονδούρα και η Νικαράγουα, επλήγησαν από βαρύτατες φυσικές καταστροφές που προκάλεσαν χιλιάδες θυμάτων και έπληξαν, γενικά, εκατοντάδες χιλιάδες ατόμων, στερώντας τους τη στέγη και κάθε δυνατότητα διαβίωσης.

Οι χώρες οι οποίες επλήγησαν είναι μεταξύ των πλέον φτωχών του δυτικού ημισφαιρίου και διατρέχουν τον κίνδυνο να στερηθούν για μεγάλο χρονικό διάστημα κάθε δυνατότητας ανάκαμψης και ανάπτυξης.

Μέσα στο πλαίσιο αυτό θεωρείται απολύτως απίθανο - ανεξάρτητα από τον απαράδεκτο χαρακτήρα υπό ηθική έποψη - να μπορέσουν οι χώρες αυτές να εξυπηρετήσουν το υψηλό εξωτερικό χρέος που τις βαρύνει.

Συνεπώς μια πρωτοβουλία που θα απέβλεπε στη μείωση, στην ανακλιμάκωση και μάλιστα στη διαγραφή του εξωτερικού τους χρέους, όπως έχει προταθεί από πολυάριθμες οργανώσεις, από μερικές ευρωπαϊκές κυβερνήσεις και από τις ίδιες τις ενδιαφερόμενες χώρες εμφανίζεται εξαιρετικά επίκαιρη αλλά και αναγκαία.

Ζητείται συνεπώς από την Επιτροπή να απαντήσει εάν θεωρεί σκόπιμο να αναλάβει πρωτοβουλίες είτε άμεσα, είτε με τα κράτη μέλη, είτε στις διεθνείς χρηματοδοτικές αρχές, με σκοπό τη μείωση ή τη διαγραφή του εξωτερικού χρέους της Ονδούρας, της Νικαράγουας και των άλλων χωρών της Κεντρικής Αμερικής

Απάντηση του κυρίουMarín εξ ονόματος της Επιτροπής

(22 Ιανουαρίου 1999)

Η Επιτροπή συμμερίζεται τη λύπη της διεθνούς κοινότητας για τις καταστροφικές συνέπειες του τυφώνα Mitch στην Κεντρική Αμερική. Φανέρωσε την πρόθεσή της να συμμετάσχει ενεργά στις προσπάθειες ανασυγκρότησης, για τις οποίες η Κοινότητα έχει ήδη διαθέσει 210 εκατ. [fmxeuro] για ανθρωπιστική και επείγουσα βοήθεια. Επί πλέον, μολονότι οι πληγείσες χώρες δεν έχουν εκκρεμείς οφειλές προς την Κοινότητα αυτήν καθεαυτήν, η Επιτροπή υποστηρίζει τις πρωτοβουλίες που έχουν ήδη αναλάβει ορισμένα κράτη μέλη για τη μείωση των υποχρεώσεων εξωτερικού χρέους των χωρών αυτών ώστε να βοηθηθούν να αποκομίσουν ολα τα οφέλη από τη μακροχρόνια ανάπτυξη και τις προσπάθειες ανασυγκρότησης. Η Επιτροπή ενήργησε από κοινού με με τους λοιπούς κύριους δωρητές στη διάσκεψη που έλαβε χώρα στην Ουάσιγκον το Δεκέμβριο του 1998 για να εκτιμηθούν οι ανάγκες της περιοχής και οι μακροχρόνιες στρατηγικές.
ΓΡΑΠΤΗ ΕΡΩΤΗΣΗ P-3250/98

υποβολή: Alexandros Alavanos (GUE/NGL) προς την Επιτροπή

(20 Οκτωβρίου 1998)

Θέμα: Επισιτιστική βοήθεια στη Ρωσία

Η Ε.Ε. προτίθεται να αποστείλει επισιτιστική βοήθεια στη Ρωσία προκειμένου η τελευταία να καλύψει τις ανάγκες της σε τρόφιμα και σύμφωνα με πληροφορίες που δημοσιεύθηκαν, η βοήθεια θα αφορά κυρίως κτηνοτροφικά προϊόντα (κρέας, γάλα) και δημητριακά, ενώ δεν προβλέπεται να συμπεριληφθούν προϊόντα των μεσογειακών χωρών όπως εσπεροειδή, κηπευτικά και ελαιόλαδο ή και αν περιληφθούν το ποσοστό θα είναι εξαιρετικά περιορισμένο.

Επειδή τα εσπεριδοειδή, κηπευτικά και ελαιόλαδο είναι αναγκαία για μία ισορροπημένη διατροφή από ιατρική άποψη και επειδή, κατά δεύτερο λόγο, η Ρωσία αποτελεί μία από τις μεγαλύτερες αγορές για τα ελληνικά αγροτικά προϊόντα και ειδικά τα εσπεριδοειδή (π.χ. το 35 % των εξαγομένων πορτοκαλιών κατευθύνεται στη Ρωσία) και το κλείσιμό της έχει ήδη επιπτώσεις, ερωτάται η Επιτροπή. Προτίθεται να λάβει μέτρα ώστε στην επισιστιστική βοήθεια προς τη Ρωσία να συμπεριληφθούν ισότιμα και προϊόντα των μεσογειακών χωρών όπως εσπεριδοειδή, κηπευτικά και ελαιόλαδο;

Απάντηση του κυρίουvan den Broek εξ ονόματος της Επιτροπής

(11 Νοεμβρίου 1998)

Η Επιτροπή δεν έχει λάβει επίσημο ρωσικό αίτημα, ούτε για επισιτιστική βοήθεια, ούτε για ανθρωπιστική βοήθεια. Συνεπώς, η Κοινότητα δεν έχει λάβει καμιά απόφαση σχετικά με το θέμα αυτό. Όμως, η Επιτροπή παρακολουθεί στενά την επισιτιστική κατάσταση στη Ρωσία.

Εάν ληφθεί αίτημα αυτού του είδους, η Επιτροπή θα το εξετάσει λεπτομερώς. Είναι πρόωρο να συζητάται ποιά προϊόντα θα περιληφθούν σε μια πιθανή επιχείρηση βοήθειας. Κάθε πληροφορία ή κάθε άποψη σχετική με το εύρος των προϊόντων που πρέπει να παραδοθούν στην περίπτωση ενός επισιτιστικού προγράμματος στη Ρωσία είναι εξίσου πρόωρη και, επί πλέον, θα εξαρτηθεί από τα περιεχόμενα του κάθε ρωσικού αιτήματος.
ΓΡΑΠΤΗ ΕΡΩΤΗΣΗ E-3853/98

υποβολή: James Nicholson (PPE) προς την Επιτροπή

(4 Ιανουαρίου 1999)

Θέμα: Κατάργηση των πωλήσεων αδασμολογήτων ειδών

Εχει άραγε προβεί η Επιτροπή σε κάποια έρευνα σχετικά με τον αριθμό των θέσεων εργασίας που πρόκειται να χαθούν εξαιτίας της κατάργησης των πωλήσεων αφορολογήτων ειδών εντός της Ευρωπαϊκής Ένωσης;

Απάντηση εκ μέρους του κ. Monti εξ ονόματος της Επιτροπής

(17 Μαρτίου 1999)

Στο Ευρωπαϊκό Συμβούλιο της Βιέννης ζητήθηκε από την Επιτροπή και το Συμβούλιο ECOFIN να εξετασθούν κατά το Μάρτιο τα προβλήματα σχετικά με την απασχόληση που θα μπορούσαν να προκύψουν από την απόφαση του 1991 για την κατάργηση των πωλήσεων αφολογήτων ειδών κατά τις ενδοκοινοτικές μετακινήσεις.

Απαντώντας στο αίτημα αυτό, η Επιτροπή εξέτασε πώς η απόφαση για την κατάργηση των πωλήσεων αφορολογήτων ειδών θα μπορούσε να επηρεάσει την απασχόληση. Εξέτασε επίσης πιθανούς τρόπους δυνητικής ελαχιστοποίησης των προβλημάτων απασχόλησης, περιλαμβανομένης της δυνατότητας μιας περιορισμένης έκτασης του καθεστώτος πωλήσεων αφορολογήτων ειδών.

Τα αποτελέσματα της εξέτασης αυτής περιλαμβάνονται στην ανακοίνωση που εκδόθηκε από την Επιτροπή στις 17 Φεβρουαρίου 1999(1). Σύμφωνα με την ανάλυση της Επιτροπής οι επιπτώσεις στην απασχόληση φαίνεται να είναι περιορισμένες και να αφορούν συγκεκριμένους τομείς και περιοχές. Πάντως, πρέπει να σημειωθεί ότι, μεσοπρόθεσμα, οι βραχυπρόθεσμα αρνητικές επιπτώσεις στην απασχόληση μπορούν να μετατραπούν σε καθαρή σύσταση θέσεων απασχόλησης.

Η Επιτροπή θα στείλει την ανακοίνωση όχι μόνο στο Συμβούλιο αλλά επίσης στο Κοινοβούλιο. Το Συμβούλιο συζήτησε το θέμα αυτό στη συνάντησή του στις 15 Μαρτίου 1999.

(1) Ανακοίνωση της Επιτροπής προς το Συμβούλιο σχετικά με τις συνέπειες για την απασχόληση της απόφασης για την κατάργηση της δυνατότητας αγοράς αφορολόγητων ειδών κατά τις ενδοκοινοτικές μετακινήσεις ((COM(99)65 τελικό της 17 Φεβρουαρίου 1999).